Gareth Cliff dalk by MRK ook verklaGareth Cliff (Argieffoto) Die SA Natives Forum gaan die uitgesproke aanbieder Gareth Cliff by die Menseregtekommissie (MRK) verkla nadat hy ŉ lid van die One South Africa Movement se ondervinding van rassisme as “anekdoties” en “onbelangrik” afgemaak het. Cliff het op The Burning Platform, ŉ program op CliffCentral, met DA-leier John Steenhuisen en Mudzuli Rakhivhane gesels, onder meer oor die DA se omstrede plakkate wat in Phoenix in Durban opgesit is. Die plakkate is ná groot openbare teenkanting en bewerings dat dit rassisties is, verwyder. Cliff het tydens die onderhoud gesê rassisme is onderaan Suid-Afrikaners se lys van prioriteite, terwyl Rakhivhane aangevoer het hulle “beleef duidelik nie die soort rassisme wat ek op ŉ daaglikse grondslag ondervind nie”. “Jou persoonlike ondervindings is heeltemal anekdoties en onbelangrik vir almal van ons,” het Cliff gesê. Rakhivhane het hierop teruggekap en gesê sy neem kennis van die “feit dat jy dink die ondervinding van ŉ swart vrou in hierdie land is onbelangrik en nie ter sake nie”. ‘n Skermgreep van die uitsending. Van links is aanbieder Gareth Cliff, Mudzuli Rakhivhane, verbonde aan die One South Africa Movement en DA-leier John Steenhuisen. (Skermgreep: Twitter) Cliff het egter gesê ŉ plaaslike regeringsverkiesing is op hande en aan Rakhivhane gevra of ŉ wyksraadslid byvoorbeeld probleme met rassisme kan oplos. Nando’s, wat die program reeds sowat vyf jaar lank borg, het sy borgskap van Cliff se program summier opgeskort nadat ŉ herrie daaroor op sosialemediaplatforms losgebars het. Volgens die maatskappy het Cliff versuim om ŉ ruimte te skep waar vryheid van spraak moontlik is en het hy Rakhivhane nie toegelaat om haar mening behoorlik te lug nie. Die SA Natives Forum sê hy veroordeel die “voortgesette rassisme, bekrompenheid en ongeregtigheid” wat Steenhuisen, Cliff en Nando’s geopenbaar het. “Swart lyding word weggesteek, maar swart vernedering is daar vir almal in Suid-Afrika om te sien. Die hoogste werkloosheid ter wêreld staar swart mense in die gesig, hulle is honger. Dit is een van die redes vir plundering. Die regering het soldate gestuur om beslag te lê op gesteelde goedere en kos, net om dit te verbrand,” lui die forum se verklaring. “Ons gaan die rassistiese voorval wat op CliffCentral plaasgevind het by die MRK aanmeld.” Die forum het ŉ beroep op mense gedoen om op te hou om Nando’s te ondersteun. “Gaan vind asseblief ŉ kitskosonderneming in swart besit in jou gebied en begin hulle ondersteun.”